‘ઇમ્તિહાન’ ફિલ્મ મૂળ તો રાજકુમાર, સુનીલ દત્ત અને વિમીની ‘હમરાઝ’ ફિલ્મની રિમેક હતી. જેમાં ‘કિસી પથ્થર કી મૂર્ત સે ઈબાદત કા ઈરાદા હૈ પરશતીશ કી તમન્ના હૈ, તુમ અગર સાથ દેને કા વાદા કરો, નીલે ગગન કે તલે, ના મુંહ છુપાકે જિયો જેવા સુંદર અર્થસભર ગીતો હતા. પણ એ વખતે રિમેકના નામે માર્કેટિંગ કરીને રસ ઊભો કરી ફદિયા ગણી લેવાનું આજના જેવું ચલણ નહોતું. ઉલટું એવું કોઈ કહે કે આ તો ફલાણી ફિલ્મની કોપી (રિમેક) છે એટલે નીચું જોવા જેવું થતું. અને એ વખતે એવું ચલણ પણ નહોતું કે જેની રિમેક કરી હોય તે ફિલ્મનું ગીત ભદ્દી રીતે નવી બીટ ઉમેરીને કર્કશ અવાજમાં રાગ બગાડીને ગવડાવી ટીવી અને રેડિયો પર તેનું સતત હેમરિંગ કરવું. એટલે ‘ઇમ્તિહાન’માં ‘હમરાઝ’ના કોઈ ગીતનું રિમિક્સ મૂકાયુ નહોતું.